P9_TA(2021)0327

Rautateiden turvallisuus ja merkinanto: ERTMS:n käyttöönottosuunnitelman arviointi

Euroopan parlamentin päätöslauselma 7. heinäkuuta 2021 rautateiden turvallisuudesta ja merkinannosta: Euroopan rautatieliikenteen hallintajärjestelmän (ERTMS) käyttöönottosuunnitelman arviointi (2019/2191(INI))

(2022/C 99/01)

Euroopan parlamentti, joka

— ottaa huomioon rautatiejärjestelmän yhteentoimivuudesta Euroopan unionissa 11. toukokuuta 2016 annetun Euroopan parlamentin ja neuvoston direktiivin (EU) 2016/797 (1),

— ottaa huomioon unionin suuntaviivoista Euroopan laajuisen liikenneverkon kehittämiseksi ja päätöksen N:o 661/2010/EU kumoamisesta 11. joulukuuta 2013 annetun Euroopan parlamentin ja neuvoston asetuksen (EU) N:o 1315/2013 (2) (TEN-T-asetus) ja erityisesti sen 47 artiklan 2 kohdan,

— ottaa huomioon Euroopan rautatieliikenteen hallintajärjestelmän eurooppalaisesta käyttöönottosuunnitelmasta 5. tammikuuta 2017 annetun komission täytäntöönpanoasetuksen (EU) 2017/6 (3),

— ottaa huomioon Euroopan tilintarkastustuomioistuimen 3. lokakuuta 2017 antaman erityiskertomuksen ”Yhtenäinen Euroopan rautatieliikenteen hallintajärjestelmä: toteutuuko poliittinen päätös koskaan käytännössä?”,

— ottaa huomioon Euroopan vihreän kehityksen ohjelman,

— ottaa huomioon 9. joulukuuta 2020 annetun komission tiedonannon ”Kestävän ja älykkään liikkuvuuden strategia – Euroopan liikenne tulevaisuuden raiteelle” (COM(2020)0789),

— ottaa huomioon 13. tammikuuta 2021 annetun Euroopan parlamentin ja neuvoston direktiivin 2012/34/EU 15 artiklan 4 kohdan mukaisen komission seitsemännen kertomuksen rautatiemarkkinoiden kehityksen seurannasta (COM(2021)0005),

— ottaa huomioon Euroopan rautateiden teemavuodesta (2021) 23. joulukuuta 2020 annetun Euroopan parlamentin ja neuvoston päätöksen (EU) 2020/2228 (4),

— ottaa huomioon 9. kesäkuuta 2016 antamansa päätöslauselman Euroopan rautatieteollisuuden kilpailukyvystä (5),

— ottaa huomioon työjärjestyksen 54 artiklan,

— ottaa huomioon liikenne- ja matkailuvaliokunnan mietinnön (A9-0181/2021),

A. ottaa huomioon, että Euroopan rautatieliikenteen hallintajärjestelmä (ERTMS) on automaattisen junan kulun valvontajärjestelmän eurooppalainen standardi, jolla luodaan yhteentoimiva rautatiejärjestelmä Eurooppaan;

B. ottaa huomioon, että komissio ja eurooppalaiset rautatiekaluston valmistajat, rataverkkojen haltijat ja rautatieyritykset ovat allekirjoittaneet neljä ERTMS-järjestelmän käyttöönottoa koskevaa yhteisymmärryspöytäkirjaa, joista viimeisimmän syyskuussa 2016;

C. ottaa huomioon, että on toteutettu merkittäviä lainsäädäntötoimia, kuten neljännen rautatiepaketin hyväksyminen kesäkuussa 2016, jolla säännellään rautatiehallinnon kysymyksiä ja vahvistetaan Euroopan rautatieviraston (jäljempänä ”virasto”) roolia ERTMS-järjestelmän järjestelmäviranomaisena, sekä ohjaus-, hallinta- ja merkinanto-osajärjestelmiä koskevan yhteentoimivuuden teknisen eritelmän tarkistus, joka hyväksyttiin komission asetuksella (EU) 2016/919 (6) ja joka antaa eurooppalaisen junakulunvalvontajärjestelmän (ETCS) perusversion 3 versiojulkaisun 2 ja yleiseurooppalaisen digitaalisen matkaviestinjärjestelmän (GSM–R) perusversion 1 eritelmille oikeudellisen aseman;

D. ottaa huomioon, että 5. tammikuuta 2017 hyväksyttiin uusi Euroopan rautatieliikenteen hallintajärjestelmän eurooppalainen käyttöönottosuunnitelma (7), jossa säädettiin ydinverkkokäytävien hallintajärjestelmän käyttöönottoaikataulusta;

E. ottaa huomioon, että kattavasti käyttöön otettu ERTMS-järjestelmä mahdollistaisi jopa 30 prosentin liikennekapasiteetin lisäyksen olemassa olevassa rautatieinfrastruktuurissa;

F. ottaa huomioon, että komissio julkaisi myös ERTMS:n toimintasuunnitelman (8), jossa yksilöitiin toimet ERTMS:n täytäntöönpanon ja yhteentoimivuuden esteiden poistamiseksi ja jolla pyritään tavoitejärjestelmään, joka kattaa vuoteen 2023 mennessä noin kolmasosan ydinverkkokäytävistä;

G. ottaa huomioon, että kaudella 2014–2020 EU:n talousarviosta tuettiin ERTMS:n käyttöönottoa arviolta 2,7 miljardilla eurolla, josta 850 miljoonaa euroa saatiin Verkkojen Eurooppa -välineestä (9) ja 1,9 miljardia euroa Euroopan rakenne- ja investointirahastoista (Euroopan aluekehitysrahasto (EAKR) ja koheesiorahasto) tukikelpoisilla alueilla;

H. katsoo, että ERTMS:n käyttöönottoon on ehdottomasti sisällyttävä luokan B järjestelmien käytöstä poistaminen ja ETCS:n radanvarsikomponenttien asentaminen sekä liikkuvien kalustojen laajalti toteutettava jälkiasennus ERTMS-junayksiköiden yhteentoimivissa osajärjestelmissä;

I. ottaa huomioon, että jäsenvaltioilla ei ole oikeudellista velvoitetta toteuttaa toimenpiteitä sen varmistamiseksi, että rautatieyritykset investoivat ERTMS:ään;

J. ottaa huomioon, että Euroopan tilintarkastustuomioistuin on varoittanut, että ERTMS:n ydinverkon täysimääräinen käyttöönotto on tällä hetkellä huomattavasti myöhässä aikataulusta ja ettei sitä saada päätökseen vuodeksi 2030 asetettuun määräaikaan mennessä, ja todennut, että jäsenvaltioiden koordinoinnin puute on yksi tärkeimmistä syistä tähän viivästykseen;

K. ottaa huomioon, että Santiago de Compostelassa 24. heinäkuuta 2013 tapahtuneessa Alvia-junan onnettomuudessa 80 ihmistä kuoli ja 144 loukkaantui;

L. ottaa huomioon, että EU:n menoja seuraavan EU:n ilmastoseurantamenetelmän mukaan ERTMS:n osuus on uudella ohjelmakaudella 40 prosenttia ilmasto- ja ympäristötavoitteista, ja toteaa, että 30 prosenttia koheesiopolitiikan rahastoista ja InvestEU-ohjelmasta rahoitetuista menoista, 37 prosenttia elpymis- ja palautumistukivälineestä (10) ja 60 prosenttia Verkkojen Eurooppa -välineestä on kohdennettava ilmastonmuutosta torjuviin toimiin;

M. ottaa huomioon, että elpymis- ja palautumistukivälineen mukaan 20 prosenttia investoinneista olisi oltava luonteeltaan digitaalisia ja että elpymis- ja palautumistukivälinettä koskevan asetuksen liitteessä VII vahvistetussa digitaalisten toimien seurantaa koskevassa menetelmässä 100 prosenttia investoinneista ERTMS:ään on digitaalisia;

1. korostaa, että rautatieliikenne on kestävin ja energiatehokkain joukko- ja tavaraliikennemuoto, mutta rautatieliikenteen koko potentiaalia ei ole vielä hyödynnetty huolimatta alan myönteisestä kehityksestä, josta voidaan mainita esimerkiksi rautateiden matkustajamäärien ja rautateiden tavaraliikenteen määrän jatkuva, joskin viime vuosina epätasainen kasvu;

2. huomauttaa, että Euroopan vihreän kehityksen ohjelmassa peräänkuulutetaan merkittävää liikennemuotosiirtymää rautateille ja että uudessa kestävän ja älykkään liikkuvuuden strategiassa asetetaan virstanpylväitä suurnopeusjunaliikenteen kaksinkertaistamiseksi vuoteen 2030 ja rautateiden tavaraliikenteen kaksinkertaistamiseksi vuoteen 2050 mennessä; huomauttaa, että tämä edellyttää rautatieliikennekapasiteetin osuuden lisäämistä, jota ei voida saavuttaa ilman ERTMS:n käyttöönoton laajamittaista nopeuttamista koko EU:ssa;

3. painottaa, että yksi EU:n raideliikenteen yhteensovittamisen tärkeimmistä tavoitteista on ydinverkon vahvistaminen ja rautatieliikenteen osuuden kasvattaminen tavara- ja matkustajaliikenteessä;

4. muistuttaa, että ERTMS käynnistettiin 1990-luvulla ja että sen tavoitteena on varmistaa rautatieliikenteen turvallisuus, edistää kansallisten rautatieverkkojen ja rajat ylittävän rautatieliikenteen yhteentoimivuutta, vähentää merkinantojärjestelmien hankinta- ja ylläpitokustannuksia sekä lisätä infrastruktuurin kapasiteettia ja rautatiejärjestelmän luotettavuutta;

5. korostaa, että ERTMS:n täysimääräinen käyttöönotto auttaa luomaan yhtenäisen eurooppalaisen rautatiealueen, on olennaisen tärkeää Euroopan rautatiealan mukauttamiseksi digitaaliseen aikakauteen, lisää rautatieliikenteen kannattavuutta, mahdollistaa radan käyttötiheyden lisäämisen ja on edellytys sille, että rautatiet lopultakin ovat kilpailukykyisiä muiden liikennemuotojen kanssa; pitää siksi myönteisenä, että uudessa kestävän ja älykkään liikkuvuuden strategiassa vahvistetaan, että ERTMS:n olisi oltava keskeinen painopiste, jotta voidaan luoda aidosti älykäs ja tehokas liikennejärjestelmä ja saavuttaa sellaiset tavoitteet kuten kapasiteetin riittävä jakaminen ja liikenteen hallinta sekä matkustajien että rahdin osalta;

6. korostaa, että ERTMS:stä on tullut maailmanlaajuinen standardi junien ohjauksessa ja viestinnässä ja että se on otettu käyttöön lähes 50 maassa eri puolilla maailmaa, mikä tarjoaa erinomaisia mahdollisuuksia lisätä arvoltaan merkittävää liiketoimintaa ja kehittää asiantuntemusta EU:ssa ja myös kolmansissa maissa tapahtuvaa käyttöä varten; kehottaa perustamaan Euroopan standardoidun liikenteenhallintajärjestelmän ja katsoo, että EU:n standardi on laadittava nopeasti ennen kuin EU:N on otettava käyttöön maailmanlaajuinen rautatieliikenteen hallintajärjestelmää koskeva standardi; kehottaa lisäksi komissiota hyödyntämään kahdenvälistä EU:n yhteistyötä ERTMS:n käyttöönoton edistämiseksi kolmansissa maissa;

7. panee tyytyväisenä merkille komission työn ohjaus-, hallinta- ja merkinantojärjestelmän kehittämiseksi, jotta voidaan varmistaa, että rautatieliikenteessä otetaan täysin huomioon digitalisaatio, johon ERTMS perustuu, minkä pitäisi mahdollistaa helpommat ja edullisemmat päivitykset ja parannukset standardoinnin ja mallintamisen jatkumisen ansiosta, ottamalla käyttöön ”plug-and-play” -periaate ja yhdenmukaistamalla tietomallintamista;

Hallinnointi

8. suhtautuu myönteisesti virastolle neljännessä rautatiepaketissa annettuihin uusiin tehtäviin ja panee merkille viraston merkittävän tehtävän keskuselimenä, joka varmistaa johdonmukaisuuden yhteentoimivan ERTMS:n kehittämisessä ja sen, että ERTMS:n käyttöönotto on voimassa olevien eritelmien mukaista ja että ERTMS:ään liittyviä eurooppalaisia tutkimus- ja innovointiohjelmia sovitetaan yhteen ERTMS:n teknisten eritelmien kehittämisen kanssa; pitää siksi valitettavana, että viraston vuotuista talousarviota on äskettäin vähennetty;

9. katsoo, että virastolle olisi annettava riittävät taloudelliset resurssit ja henkilöresurssit sekä lisävaltuudet, jotta se voi ratkaista edelleen olemassa olevat ERTMS:n käyttöönottoon ja toimintaan liittyvät haasteet (operatiivisten sääntöjen ja vaatimusten yhdenmukaistaminen, eritelmien ylläpito ja muutokset, tyypinmukaisuus- ja tyyppihyväksynnän kestoa koskevat menettelyt ja julkiset hankintamenettelyt jne.), lisätä kilpailukykyä ja johtaa uusien teknologioiden teknistä käyttöönottoa;

10. korostaa ERTMS-koordinaattorin roolia määriteltäessä ensisijaisesti ERTMS:llä varustettavia linjoja ja käytäviä ja varmistettaessa sen käyttöönotto mahdollisimman kustannustehokkaalla tavalla tiiviissä yhteistyössä jäsenvaltioiden ja sidosryhmien kanssa;

11. katsoo, että ERTMS-koordinaattorin asemaa on parannettava merkittävästi sekä resurssien että täytäntöönpanovallan osalta, jotta käyttöönottotavoitteet voidaan saavuttaa; pitää siksi myönteisenä mahdollisuutta vahvistaa ERMTS-koordinaattorin roolia TEN-T-asetuksen tulevassa tarkistuksessa antamalla heille esimerkiksi ratkaiseva rooli hankkeiden valinnassa, laajentamalla valvontavastuuta ja asettamalla Verkkojen Eurooppa -välineen avustusten saamisen ehdoksi heidän hyväksyntänsä, erityisesti kun kyseessä ovat tärkeimmät rajatylittävät yhteydet;

12. on tyytyväinen siihen, että ERTMS-koordinaattori raportoi parlamentille vuosittain;

13. katsoo, että ERTMS:n käyttöönoton toimintamalli, jota koordinoidaan kaikkien jäsenvaltioiden kesken ja jota ERTMS-koordinaattori johtaa, on ainoa tapa ratkaista nykyinen hajanainen tilanne, erityisesti rajat ylittävien hankkeiden osalta; kehottaa siksi komissiota luomaan puitteet jäsenvaltioiden, rataverkon haltijoiden ja rautatieyritysten väliselle keskustelulle ja koordinoinnille ERTMS:n käyttöönotosta ERTMS-koordinaattorin johdolla, jotta voidaan edistää parhaiden käytäntöjen vaihtoa, yhdenmukaistaa kansallisia käyttöönottosuunnitelmia, edistää yhteisiä toimia ERTMS:n käyttöönottamiseksi rajat ylittävillä käytävillä, parantaa vaatimustenmukaisuuden lupamenettelyjä sekä lisätä jäsenvaltioiden yleistä sitoutumista; muistuttaa, että rataverkon haltijoiden on yhteistyössä toteutettava lisätoimia ERTMS:n varustamiseksi ja käyttöön ottamiseksi rajatylittävillä osuuksilla samanaikaisesti ja teknisesti yhtenäisellä tavalla;

14. katsoo, että rautatiejärjestelmän digitalisointia varten tarvitaan sääntelykehys, joka asettaa ERTMS:n digitaalisen rautatiejärjestelmän kehityksen keskiöön; suhtautuu tässä yhteydessä myönteisesti rautatiealan sitoumukseen mahdollistaa ERTMS:n teollistaminen ja Shift2Rail-yhteisyrityksen (Shift2Rail-yhteisyritys) panokseen tutkimukseen ja innovointiin, jotta voidaan poistaa jäljellä olevat tekniset esteet, jotka hidastavat rautatiealan yhteentoimivuuden lisäämistä, varmistaa siirtyminen yhdennetymmille, tehokkaammille ja turvallisemmille EU:n rautatiemarkkinoille, taata teknisten ratkaisujen asianmukainen yhteenliittäminen ja tehdä EU:n rautatiejärjestelmästä kestävämpi, digitaalisempi, kilpailukykyisempi, luotettavampi ja houkuttelevampi; tukee voimakkaasti sen uutta seuraaja-aloitetta eli Euroopan rautatiealan yhteisyrityksen järjestelmäpilaria, jolla koordinoidaan järjestelmän kehitystä, uutta teknologian kehitystä, teknologisia siirtymäsuunnitelmia, teollistumista ja käyttöönottoa erityisesti ERTMS:n osalta, jotta voidaan varmistaa tehokkaampi yhteistyö ja käyttää paremmin niukat resurssit;

15. kehottaa vahvistamaan edelleen viraston ja Shift2Rail-yhteisyrityksen välistä koordinointia, jotta voidaan priorisoida paremmin investoinnit Euroopan rautateiden digitalisointiin; korostaa tältä osin, että viraston olisi otettava tarkkailijaa asemaa vahvempi rooli Shift2Rail-yhteishankkeen hallintoneuvostossa;

Yhteentoimivuus ja käyttöönotto

16. suhtautuu myönteisesti ERTMS:n avulla saavutettuihin hyviin tuloksiin nopeuden, kapasiteetin ja turvallisuuden osalta siellä, missä se on otettu käyttöön; pitää siksi valitettavana, että eurooppalaisessa käyttöönottosuunnitelmassa asetettuihin tavoitteisiin verrattuna vain noin 13 prosenttia ydinverkkokäytävistä oli käytössä ERTMS:n mukaisesti vuoden 2020 lopussa ja ERTMS:n käyttöönotto useimmissa käytävissä oli 7–28 prosenttia; toteaa lisäksi, että ERTMS:ään tehdyt investoinnit eivät ole järjestelmällinen tavoite ydinverkoissa – huolimatta TEN-T-verkon käyttöönottosuunnitelmissa ja suuntaviivoissa esitetyistä tällaisia investointeja koskevista suosituksista – tai edes erillisissä osuuksissaan, jotka eivät ole yhteydessä ydinverkkoon; katsoo siksi, että käytäviin perustuvaa lähestymistapaa on vahvistettava ERTMS:n käyttöönoton esteiden poistamiseksi erityisesti niiden käytävien osalta, joilla on alhaisin käyttöaste, kuten Atlantin käytävä, ja erityisesti Iberian niemimaalla; kehottaa lisäksi komissiota laatimaan luettelon ydinverkon rajatylittävistä rautatieyhteyksistä, joissa ERTMS:n täysimittainen käyttöönotto ei ole toteutunut, ja julkaisemaan havaintonsa, jotta voidaan kiinnittää huomiota ERTMS:n täysimääräisestä käyttöönotosta saatavaan EU:n lisäarvoon näissä rautatieyhteyksissä;

17. katsoo, että ERTMS:n käyttöönottovauhtia on nopeutettava kymmenkertaiseksi, jotta saavutetaan digitaalinen siirtymä ja parannetaan EU:n rautatiejärjestelmän, matkustajien ja työntekijöiden turvallisuutta; katsoo, että ERTMS on otettava käyttöön ydinverkossa vuoteen 2030 mennessä ja kattavassa verkossa vuoteen 2040 mennessä; muistuttaa, että on vältettävä ERTMS:n asennuksiin ja aktivointeihin liittyviä viivästyksiä, jotka voisivat vaarantaa turvallisuuden; kehottaa tässä yhteydessä komissiota säilyttämään tavoitteiden sitovan luonteen ja vahvistamaan sitä tarkistaessaan TEN-T-suuntaviivoja, ERTMS:n eurooppalaisia käyttöönottosuunnitelmia ja yhteentoimivuuden ohjaus-, hallinta- ja merkinantojärjestelmää koskevia teknisiä eritelmiä;

18. katsoo, että ERTMS:n koko potentiaalin hyödyntäminen riippuu kiistatta TEN-T-ydinverkon valmiiksi saattamisesta; kehottaa siksi komissiota vahvistamaan ydinverkkokoordinaattoreiden asemaa TEN-T-asetuksen tulevassa tarkistuksessa ja sisällyttämään siihen ydinverkkoinfrastruktuurin eurooppalaista hallinnointia koskevia toimenpiteitä;

19. huomauttaa, että tällä hetkellä on edelleen noin 30 erilaista kansallista merkinantojärjestelmää, erityisesti alueilla, joilla on pääasiassa paikallista kotimaanliikennettä ja joilla nykyisillä luokan B järjestelmillä on jäljellä oleva taloudellinen käyttöikä, ja että tämä järjestelmien moninaisuus selittää osittain ERTMS:n käyttöönottokustannusten hajanaisuuden ja vaihtelun; korostaa, että luokan B järjestelmät ovat pullonkaula ERTMS:n käyttöönotolle ja rajat ylittävälle rautatieliikenteelle EU:n verkossa, sillä ne edellyttävät rautatieliikenteen harjoittajilta kalliimpaa ja vaikeampaa turvallisuuslupaa ja haittaavat rautatieliikenteen kilpailukykyä, mikä haittaa rautateiden teknistä ja toiminnallista yhteensopivuutta kaikkialla EU:ssa ja aiheuttaa alalle lisäkustannuksia, muun muassa kunnossapitokustannuksia;

20. korostaa, että luokan B käytöstäpoistoprosessi etenee hitaasti; pitää valitettavana, että vain muutamat jäsenvaltiot ovat laatineet suunnitelmia luokan B merkinantojärjestelmien käytöstäpoistamiseksi ERTMS:n kansallisissa täytäntöönpanosuunnitelmissaan ja että tällä hetkellä EU:n tasolla ei ole oikeudellista velvoitetta eikä aikataulua luokan B järjestelmien poistamiseksi käytöstä;

21. katsoo, että ERTMS:n tehokas ja nopea käyttöönotto voidaan saavuttaa vain asettamalla sitovia tavoitteita, joita vahvistetaan rataverkon haltijoille määrättävillä seuraamuksilla, jos määrärahat ja resurssit ovat saatavilla mutta käyttöönoton määräaikaa ei noudateta;

22. kehottaa komissiota laatimaan luokan B järjestelmien käytöstä poistamista koskevan yleisen strategian, jossa asetetaan sitoviin tavoitteisiin mukautetut EU:n tasolla vahvistetut määräajat; katsoo, että tämän strategian tehokkuus ja sen pitkän aikavälin merkitys riippuvat kaikkien sidosryhmien osallistumisesta, rautatieyritykset ja hankkijat mukaan luettuina, ja jäsenvaltioiden halukkuudesta täyttää TEN-T-asetuksen mukaiset velvoitteensa;

23. kehottaa lisäksi komissiota ottamaan käyttöön säännöksen, jolla varmistetaan, että ERTMS:n kansalliset täytäntöönpanosuunnitelmat ovat oikeudellisesti EU:n lainsäädännössä asetettujen ERTMS:n käyttöönottoa koskevien sitovien tavoitteiden mukaisia niin sääntelyn kannalta kuin maantieteellisesti, jotta sen käyttöönotto ydinverkossa saataisiin päätökseen vuoteen 2030 mennessä ja kattavassa verkossa vuoteen 2040 mennessä;

24. katsoo, että nykyiset kansalliset säännöt ja ERTM:ää koskevien operatiivisten vaatimusten, kuten teknisten vaatimusten, yhdenmukaisuuden puute ja tekniset esteet, kuten vaihtelevat akselimittarit, jännitteet ja vaunujen mitat, jotka voivat vaihdella koko rautatieverkossa, vaikuttavat yhteentoimivuuteen ja haittaavat EU:n rautatieverkon saumatonta toimintaa ja haittaavat rautatietoimijoiden kannattavuutta;

25. painottaa, että sekä radanvarsijärjestelmien että junissa olevien järjestelmien jälkiasennusten kustannukset vaihtelevat merkittävästi verkosta riippuen; toteaa, että laitteiden käyttöikä edellyttää investointien pitkää poistoaikaa, mikä on tärkeä taloudellinen peruste tuleville investoinneille; varoittaa ongelmista, joita syntyy, kun standardeja mukautetaan toistuvasti rajoittaen näin laitteistojen käyttöaikaa tavalla, jota rautatiealan on mahdoton ennakoida, mikä johtaa haluttomuuteen investoida; painottaa näin ollen sääntelyn vakauden merkitystä, jotta mahdollistetaan tehtyjen investointien tuotot; pyytää komissiota analysoimaan huolellisesti lisämuutoksia, kun yhteentoimivuuden tekninen eritelmä saatetaan ajan tasalle vuonna 2030, ja varmistamaan yhteensopivuuden;

26. pitää valitettavana, että vuoden 2019 puoliväliin mennessä lähes 80 prosenttiin EU:hun tuoduista uusista ajoneuvoista sovellettiin joko poikkeusta tai ne oli vapautettu vaatimuksesta olla ERTMS:n kanssa yhteensopivia; katsoo, että ERTMS-järjestelmän käyttöönoton vuoksi uudelle liikkuvalle kalustolle ei pitäisi myöntää poikkeuksia tai erivapauksia vaatimuksesta olla ERTMS:n kanssa yhteensopivia; kehottaa komissiota tekemään tässä yhteydessä konkreettisia aloitteita tämän asian ratkaisemiseksi ottamalla käyttöön asianmukainen sääntelykehys ja varmistamalla, että käytössä on joukko taloudellisia kannustimia, joilla edistetään rautatieyritysten investointeja ERTMS-junayksiköihin;

27. korostaa, että jälkiasennushankkeiden lupamenettelyjen aikataulut, erityisesti liikkuvan kaluston tyyppihyväksyntämenettelyjen osalta ainoastaan kansallisella käyttöalueella, eroavat edelleen toisistaan, koska kansalliset turvallisuusviranomaiset ovat arvioineet eri tavoin tarvetta hyväksyä tiettyjä muutoksia uudelleen, minkä vuoksi kunkin liikkuvan kaluston luvan uusimiseen kuluu jopa kuukausi; kehottaa komissiota tekemään lainsäädäntöaloitteita, mukaan lukien nykyisten täytäntöönpanoasetusten päivittäminen, sen varmistamiseksi, että tyyppihyväksyntämenettelyjen jälkeisiä lupamenettelyjä, erityisesti kalustoyksikössä olevien ERTMS-osajärjestelmien jälkiasentamiseen kansallisella käyttöalueella liittyviä lupamenettelyjä, virtaviivaistetaan ja yhdenmukaistetaan nopeutetuilla valvontatoimilla, jotta voidaan lyhentää vaatimustenmukaisuustodistusten myöntämiseen tarvittavaa aikaa; katsoo lisäksi, että vaatimustenmukaisuusprosessien olisi edelleen vahvistettava asianomaisten teollisuuden toimittajien ja kansallisten turvallisuusvirastojen osallistumista varhaisessa vaiheessa, jotta vältetään se, että rautatieyritykset luopuvat laajamittaisista ja kunnianhimoisista käyttöönottohankkeista; kehottaa lisäksi virastoa osallistumaan laajemmin tyypinmukaisuusmenettelyihin, joita toteutetaan, kun kyseessä on jälkiasennettujen liikkuvien kalustojen pelkkä kansallinen käyttöalue;

28. peräänkuuluttaa järjestelmällistä lähestymistapaa ERTMS:n käyttöönottoon sekä liikkuvan kaluston että ratojen osalta;

29. muistuttaa, että yhdeksää ydinverkkokäytävää koskevan hiljattain tehdyn liiketoimintatutkimuksen mukaan ERTMS-järjestelmän käyttöönottoa koskeva kaksitasoinen siirtymästrategia, jossa keskitytään ensiksi kaluston varustamiseen ERTMS-järjestelmällä, tuottaa parempia taloudellisia tuloksia kuin kaksitasoinen radanvarsien siirtymästrategia;

30. panee merkille, että radanvarsiasennusten hitaus estää ERTMS:n vakaan käyttöönoton; katsoo, että olisi myös nopeutettava radanvarsien siirtymästrategiaa, jossa keskitytään ERTMS:n asentamiseen vanhojen järjestelmien lisäksi, jotka pidetään toiminnassa kunnes koko kalusto on varustettu, erityisesti kun otetaan huomioon rautateiden tavaraliikennekäytäviä koskevan asetuksen ( 11 ) tuleva yhdenmukaistaminen TEN-T-suuntaviivojen tarkistamisen kanssa; vaatii tältä osin yhteistyön lisäämistä Euroopan unionin rautatieviraston (ERA), rataverkon haltijoiden ja kansallisten turvallisuusviranomaisten välillä ERTMS:n radanvarsiversioiden täyden yhteensopivuuden saavuttamiseksi; muistuttaa, että jo käyttöön otettujen erilaisten ERTMS:n radanvarsiversioiden yhteensopivuusongelmat on ratkaistava ja että kaikkien ERTMS-ratojen tuleva yhteensopivuus on varmistettava; kehottaa tässä mielessä lisäämään yhteistyötä ERA:n rataverkon haltijoiden ja kansallisten turvallisuusviranomaisten välillä;

31. kehottaa komissiota ottamaan huomioon ERTMS-järjestelmän laitteistot, kun laaditaan rautateiden yhteysindeksiä;

32. korostaa, että prototyypit ovat yksi suurimmista kalustoon tehtävien jälkiasennusten pullonkauloista, koska niiden kehittäminen on monimutkaista, aikaavievää ja kallista; huomauttaa lisäksi, että tällä hetkellä on olemassa riski, että sama prototyyppihanke saa rahoitusta useista EU:n lähteistä; kehottaa perustamaan EU:n alustan prototyyppien kehittämiseksi, jotta voidaan edistää suuria mittakaavaetuja, yhdenmukaistamista ja kilpailukykyä, sekä perustamaan avoimen rekisterin jo rahoitetuista ratkaisuista;

33. korostaa, että ilman standardoituja järjestelmiä, joissa sovelletaan ”plug-and-play” -teknologiaa sekä radanvarressa että liikkuvassa kalustossa, rautatiejärjestelmässä ei voida ottaa käyttöön ja hyödyntää ERTMS-järjestelmän käänteentekeviä toimintoja, kuten automaattista junanhallintaa, tulevaa radioviestintäjärjestelmää, satelliittipaikannusta tai tason 3 teknologiaa; kehottaa komissiota ottamaan huomioon, että GSM-R-teknologia, joka oli viimeisintä tekniikkaa, kun ERTMS käynnistettiin, on vanhentumassa 4G:n ja 5G:n käyttöönoton johdosta;

34. huomauttaa, että ERTMS:n ja eurooppalaisen maailmanlaajuisen satelliittinavigointijärjestelmän (GNSS) väliset synergiat on varmistettava mahdollisimman pian, erityisesti koska GNSS-signaalien saatavuus perustuu virtuaalisiin baliiseihin, joiden käyttöönotto ja ylläpito olisi edullisempaa, koska se nopeuttaisi ERTMS:n käyttöönottoa ja parantaisi ERTMS:n kilpailukykyä EU:n ulkopuolella; kehottaa EU:n rautatieteollisuutta kehittämään teknisiä ratkaisuja, jotta GNSS mahdollistaa ERTMS:n laajamittaisen käytön; kehottaa lisäksi komissiota harkitsemaan GNSS-järjestelmän käyttöönottoa ERTMS:n ohjaus-, hallinta- ja merkinanto-osajärjestelmiä koskevan yhteentoimivuuden teknisen eritelmän tulevassa tarkistuksessa jäljellä olevien teknisten puutteiden korjaamiseksi ja innovoinnin huomioon ottamiseksi; kehottaa ERA:a koordinoimaan tiiviisti, tukemaan ja virtaviivaistamaan avaruus- ja rautatiealan sidosryhmien tutkimus- ja kehitystyötä, jotta GNSS-järjestelmään perustuva junan sijaintidata voidaan sisällyttää ERTMS-järjestelmään mahdollisimman varhaisessa vaiheessa; kehottaa myös lisäämään viraston ja GNSS-viraston välistä yhteistyötä GNSS-järjestelmän vaiheittaiseksi sisällyttämiseksi ERTMS-standardeihin;

35. korostaa ERTMS:n käyttöönottoa koskevien julkisten hankintojen nykyistä tehottomuutta ja ongelmia; kehottaa komissiota tekemään yhteistyötä viraston kanssa, jotta voidaan ottaa käyttöön EU:n yhteinen hankintamenettely, joka perustuu alalla vuonna 2018 hyväksyttyyn ehdotukseen, ja käsittelemään lainsäädäntöehdotuksessa kaikkia teknisiä näkökohtia, joilla varmistetaan hankintojen onnistuminen (esim. ylläpitoa koskevat lausekkeet) ja yhteensopivuus viimeisimmän saatavilla olevan ERTMS perustason kanssa;

36. toteaa, että ERTMS on EU:n teollisuuden innovointivoiman lippulaiva; kehottaa komissiota esittämään osana Euroopan uutta teollisuusstrategiaa lainsäädäntöehdotuksen ERTMS:n teollisuusstrategiaksi, jossa käsitellään teollisuuden kapasiteetin riittämättömyyttä, sopivien jälkiasennusverstaiden ja riittävän, vakaan ja ennakoitavan talousarvion puutetta sekä pätevän henkilöstön puutetta, ja varmistamaan siirtymän nykyisestä hankeperusteisesta lähestymistavasta ERTMS:n käyttöönoton teollistamiseen;

37. kehottaa komissiota ja jäsenvaltioita edistämään vihreän kehityksen ohjelman mukaisesti teorian ja käytännön yhdistävää ammatillista koulutusta digitalisaation ja innovoinnin synnyttämien uusien työpaikkojen luomiseksi ERTMS:n käyttöönotosta johtuvien uusien haasteiden alalla siten, että annetaan riittävästi tukea rautatieliikenteen työntekijöiden täydennys- ja uudelleenkoulutukseen, kuten uutta merkinantojärjestelmää koskevaan koulutukseen;

Rahoitus

38. muistuttaa, että EU:n rautatieverkon moitteeton toiminta edellyttää asianmukaisia investointeja infrastruktuuriin ja liikkuvaan kalustoon sekä hyvään kunnossapitoon;

39. toteaa, että kaudella 2014–2020 EU:n talousarviosta tuettiin ERTMS:n käyttöönottoa arviolta 2,7 miljardilla eurolla, josta 850 miljoonaa euroa saatiin Verkkojen Eurooppa -välineestä ja 1,9 miljardia euroa Euroopan rakenne- ja investointirahastoista (EAKR ja koheesiorahasto) tukikelpoisilla alueilla;

40. korostaa, että ERTMS:n käyttöön ottamiseksi ydinverkossa tarvittavien investointien arvioidaan olevan 12 miljardia euroa radanvarsijärjestelmien ja 5 miljardia euroa liikkuvan kaluston järjestelmien osalta;

41. korostaa, että investoinnit ERTMS:n käyttöönottoon edistävät EU:n rahoitusvälineiden ilmastotavoitteiden ja digitaalisten valtavirtaistamistavoitteiden saavuttamista, minkä vuoksi ne olisi asetettava etusijalle näiden välineiden täytäntöönpanossa;

42. muistuttaa, että EU:n rahoitustukea on saatavilla sekä radanvarsilaitteistoon että liikkuvaan kalustoon tehtäviin ERTMS-investointeihin mutta se voi kattaa vain rajallisen osan käyttöönoton kokonaiskustannuksista ja jättää suurimman osan kustannuksista yksittäisten rataverkon haltijoiden ja rautatieyritysten harteille; katsoo, että käytössä olevia rahoitusvälineitä on parannettava, jotta voidaan kannustaa ERTMS:äa koskeviin laajamittaisiin investointeihin; kehottaa tässä yhteydessä komissiota laatimaan kattavat suuntaviivat, joilla tuetaan laajamittaista strategiaa ERTMS:n rahoittamiseksi sekä radanvarsilaitteiston että kaluston osalta;

43. kehottaa komissiota määrittämään toimenpidepaketin, johon jäsenvaltiot ja Euroopan unioni voivat ryhtyä lisätäkseen ERTMS:n käyttöönottoa junissa varmistaen samalla, että kyseiset yritykset ovat elinkelpoisia, ja ottamaan asianmukaisesti huomioon verkon hallinnoijien roolin mahdollisena palveluntarjoajana;

44. palauttaa mieliin Euroopan tilintarkastustuomioistuimen havainnon, jonka mukaan EU:ssa 50 prosenttia ERTMS-hankkeisiin alun perin osoitetuista TEN-T-varoista vapautettiin ja että täytäntöönpanon viivästymiset ja hankkeiden kattamien alojen pienentyminen olivat pääasiallisia syitä tähän; kehottaa komissiota ja jäsenvaltioita puuttumaan tähän ongelmaan;

45. muistuttaa, että EU:n varat eivät riitä kattamaan kaikkia odotettuja tarpeita, ja kehottaa siksi komissiota ja jäsenvaltioita tekemään tiivistä yhteistyötä ja suunnittelu-, rahoitus- ja poliittisia sitoumuksia, jotta voidaan edelleen lisätä ERTMS:än tehtävien investointien houkuttelevuutta ja taata oikeusvarmuus yksityisille sijoittajille; toteaa, että Verkkojen Eurooppa -välineen avustussopimusten kestoa voitaisiin näin ollen pidentää, jotta ne vastaavat paremmin ERTMS-hankkeiden täytäntöönpanon todellista kestoa;

46. korostaa, että on ensisijaisen tärkeää myöntää rahoitusta rajat ylittävien yhteyksien laitteistoja varten; katsoo, että koska ERTMS:ää koskevat EU:n yhteisrahoitusosuudet ovat riittämättömiä, niitä olisi nostettava; kehottaa komissiota arvioimaan tässä yhteydessä mahdollisuutta myöntää ERTMS-hankkeille Verkkojen Eurooppa -välineen rahoituksen yhteydessä yhteisrahoitusosuutta, joka on jopa yli 50 prosenttia, jos tällaiset hankkeet sisältyvät kunnianhimoisiin ja laajamittaisiin nopeutettuihin suunnitelmiin ERTMS:n käyttöönoton laajentamiseksi, jotta kannustetaan kunnianhimoisia ERTMS-strategioita jäsenvaltioissa;

47. kehottaa komissiota ja jäsenvaltioita varmistamaan synergiaedut, edistämään ja helpottamaan niitä kaikkien EU:n rahoitusvälineiden, kuten Verkkojen Eurooppa -välineen ja sen rahoitusta yhdistävän välineen, koheesiorahaston ja InvestEU-ohjelman, välillä, ja kehottaa komissiota kannustamaan jäsenvaltioita tekemään ERTMS:stä kansallisissa elpymis- ja palautumissuunnitelmissaan yhden tärkeimmistä painopisteistään;

48. muistuttaa Next Generation EU -elpymisvälineen ja elpymis- ja palautumistukivälineen strategisesta merkityksestä tuettaessa kunnianhimoista laajamittaista ERTMS:n käyttöönottosuunnitelmaa jäsenvaltioiden kansallisissa elpymis- ja palautumissuunnitelmissa, ja kehottaa komissiota varmistamaan, että ERTMS-rahoitukselle annetaan riittävä painoarvo kansallisten uudistusohjelmien valmisteluvaiheessa;

49. painottaa, että uusia linjoja koskeville hankkeille olisi myönnettävä rahoitusta ainoastaan, jos niissä käytetään ERTMS-järjestelmän mukaista laitteistoa; kehottaa virastoa arvioimaan järjestelmällisesti yhteentoimivuutta koskevien teknisten eritelmien noudattamista EU:n rahoittamissa hankkeissa, jotta vältetään asennettujen ERTMS-versioiden yhteentoimivuuteen liittyvät ongelmat;

50. kehottaa jäsenvaltioita myöntämään radankäyttömaksuista 75 prosentin alennuksen vähintään kymmenen vuoden ajan niille rautatieyrityksille, jotka ovat menestyksekkäästi varustaneet 100 prosenttia vetureistaan ERTMS perusversion 3 mukaisesti;

51. korostaa, että ERTMS-järjestelmän mukaisille laitteistoille myönnetyn EU:n tuen laskentamenetelmä, joka perustuu kiinteään kilometrimäärään, soveltuu käytettäväksi linjojen yksittäisten osuuksien kohdalla mutta ei juurikaan kaupunkisolmukohtien kohdalla, koska ne edellyttävät monenlaisia radanvarsilaitteistoja ja monimutkaista ERTMS-parametrisointia lyhyellä matkalla; ehdottaa, että harkitaan kustannusten jakamista vaihteiden määrän perusteella;

o

o o

52. kehottaa puhemiestä välittämään tämän päätöslauselman neuvostolle ja komissiolle.

(1) EUVL L 138, 26.5.2016, s. 44.

(2) EUVL L 348, 20.12.2013, s. 1.

(3) EUVL L 3, 6.1.2017, s. 6.

(4) EUVL L 437, 28.12.2020, s. 108.

(5) EUVL C 86, 6.3.2018, s. 140.

(6) Komission asetus (EU) 2016/919, annettu 27. toukokuuta 2016, Euroopan unionin rautatiejärjestelmän ohjaus-, hallinta- ja merkinanto-osajärjestelmiä koskevasta yhteentoimivuuden teknisestä eritelmästä (EUVL L 158, 15.6.2016, s. 1).

(7) Täytäntöönpanoasetus (EU) 2017/6.

(8) Komission yksiköiden valmisteluasiakirja, 14. marraskuuta 2017, ”Delivering an effective and interoperable European Traffic Management System (ERTMS) – the way ahead”, SWD(2017)0375.

(9) Euroopan parlamentin ja neuvoston asetus (EU) N:o 1316/2013, annettu 11 päivänä joulukuuta 2013, Verkkojen Eurooppa -välineen perustamisesta sekä asetuksen (EU) N:o 913/2010 muuttamisesta ja asetusten (EY) N:o 680/2007 ja (EY) N:o 67/2010 kumoamisesta (EUVL L 348, 20.12.2013, s. 129).

(10) Euroopan parlamentin ja neuvoston asetus (EU) 2021/241, annettu 12. helmikuuta 2021, elpymis- ja palautumistukivälineen perustamisesta (EUVL L 57, 18.2.2021, s. 17).

(11) Euroopan parlamentin ja neuvoston asetus (EU) N:o 913/2010, annettu 22 päivänä syyskuuta 2010, kilpailukykyisen tavaraliikenteen eurooppalaisesta rautatieverkosta (EUVL L 276, 20.10.2010, s. 22).